བསམ་གཞིག
༡ ནང་ཆེན་རྒྱལ་རབས་ལས་ཡོན་ཏན་དཔལ་ཏྲེ་བོའི་ རུས་བརྒྱུད་མིན་ཚུལ། ལྡན་མ་འཇམ་ཚུལ་གྱིས་བརྩམས་པའི་《ཁམས་སྟོད་ལོ་རྒྱུས་ཐོར་བསྡུས་ སུ་བཀོད་པ་གངས་ཕྲུག་གསུ་བའི་ཤིང་རྟ་》ཞེས་པ་དེའི་ནང་གི་དོགས་ གནས་འགའ་ཞིག་ལ་བསམ་གཞིག་རེ་བྱས་ན། ཐོག་མར་ནང་ཆེན་ རྒྱལ་རབས་བརྗོད་པའི་སྐབས་སུ། ཡོན་ཏན་དཔལ་གྱི་རུས་དབོན་ སྤྱན་སྔ་ཆོས་ཀྱི་རྒྱལ་མཚན་ཞེས་དང་། ཡོན་ཏན་དཔལ་གྱི་ལོ་རྒྱུས་ འཆད་པའི་སྐབས་སུ། བྱང་ཆུབ་མགོན་པོའི་རུས་དབོན་ཡོན་ཏན་ དཔལ་ཞེས་གྱ་ཚོམ་གྱི་སྐད་ཆ་ཞིག་བརྗོད་འདུག གོང་མ་ལྟར་ན་ཤོར་ཕུ་བའི་ལོ་རྒྱུས་ཀྱི་རྗེས་སུ་འབྲང་བ་ཡིན་འདུག་་ཀྱང་། ཞིབ་མོར་དཔྱད་ན། ཡོན་ཏན་དཔལ་ནི་བྱང་ཆུབ་མགོན་པོའི་ རུས་དབོན་ཡིན་པའི་ངེས་ཤེས་རྙེད་ཐུབ་སྟེ། གང་ལགས་ཤེ་ན། ཡོན་ ཏན་དཔལ་གྱི་རུས་དབོན་སྤྱན་སྔ་ཆོས་ཀྱི་རྒྱལ་མཚན་ཡིན་པའི་རྒྱུ་མཚན་མེད་ལ། ནང་ཆེན་རྒྱལ་རབས་བགྲངས་ན་ཡོན་ཏན་དཔལ་ ཞེས་པ་ཞིག་མཐོང་དུ་མེད། དེ་ལས་ཀྱང་སྤྱན་སྔ་ཆོས་ཀྱི་རྒྱལ་མཚན་གྱི་ཡབ་ནི་ཏྲེ་བོ་ཨ་ལུ་ཡིན་ཞིང་། དེས་འབེ་བཟའ་དཀར་མོ་ཁབ་ཏུ་བཞེས་པས་སྐུ་མཆེད་བདུན་ བྱུང་བ་ལས། ཏྲེ་བོ་ཆོས་ཀྱི་རྒྱལ་མཚན་ནི་དེའི་གྲས་ཀྱི་གཅིག་ཡིན་ པ་སོགས་དངོས་ཀྱི་ལོ་རྒྱུས་ལྟར་ནོར་འཁྲུལ་མེད་ལ། དེ་བས་ཡོན་ ཏན་དཔལ་ནི་ཆོས་ཀྱི་རྒྱལ་མཚན་གྱི་རུས་དབོན་ཡིན་པའི་རྒྱུ་མཚན་ ལོ་རྒྱུས་གང་དུ་ཡང་མ་མཐོང་ངོ་།། དེ་ལས་སྣག་དབོན་ཡིན་པའི་རྒྱུ་མཚན་འདུག་སྟེ། 《འབའ་རོམ་ཆོས་ འབྱུང་གསལ་བྱེད་སྒྲོན་མེ་》སོགས་ལོ་རྒྱུས་མང་པོ་ལས་གསལ་བ་ལྟར་་ ན། ཡོན་ཏན་དཔལ་ནི་བྱང་ཆུབ་མགོན་པོའི་གདུང་འོག་ཡིན་ཞིང་། བྱང་ཆུབ་མགོན་པོའི་རུས་ནི་འབེ་ཡིན། དེ་ལྟར་ན་ཡོན་ཏན་དཔལ་ རུས་འབེ་མ་ཡིན་པར་ཏྲེ་ཡིན་པའི་བསྙོན་འདོར་སུ་ཡིས་བྱེད། ཡོན་ ཏན་དཔལ་གྱི་རུས་འབེ་ཡིན་པའི་རྒྱུ་མཚན་གྱིས་སྤྱན་སྔ་ཆོས་ཀྱི་རྒྱལ་་____________ ལུས་མེད་རྡོ་རྗེའི་བཀའ་བབ་ཀྱི་སློབ་ཆེན་རྣམ་བཞིའི་གྲས་རྟེན་འབྲེལ་བཀའ་བབ་བྱང་ཆུབ་མགོན་པོ་ཡིན། མཚན་ནི་ཁོང་གི་སྣག་དབོན་ཡིན་པའི་ངེས་ཤེས་ཡང་དག་རྙེད་ཐུབ། དེ་བས་གོང་གི་ཡོན་ཏན་དཔལ་གྱི་ལོ་རྒྱུས་དངོས་ལས་བྱང་ཆུབ་མགོན་པོའི་རུས་དབོན་ཡིན་པར་བརྗོད་པ་དེ་ནི་འཁྱོགས་བརྗོད་མིན་པའི་ བདེན་པའི་ལོ་རྒྱུས་སུ་མཐོང་ངོ་།། ༢ འབའ་རོམ་དར་མ་དབང་ཕྱུག་གི་འཁྲུངས་འདས་ཀྱི་ལོ་ཚིག་ འགའ་ལ་དཔྱད་པ། འབའ་རོམ་དར་མ་དབང་ཕྱུག་གི་སྐྱེས་ལོ། རབ་བྱུང་གཉིས་པའི་སྤྱི་ལོ་ ༡༡༢༧རབ་མིག་མེ་ལུག་ལོར་འཁྲུངས་པ་ལོ་རྒྱུས་ཕལ་མོ་ཆེ་ལས་ཡོངས་གྲགས་ལྟར་དོགས་གནས་མེད་ལ།  འབའ་རོམ་དར་མ་དབང་ཕྱུག་ གིས་འབའ་རོམ་དགོན་ཐོག་མར་བཏབ་པའི་ལོ་ཚིགས་ལ་མི་འགྲིགས་པ་མཆིས་ཏེ། ཁ་གཅིག་གིས་དྭགས་པོའི་འདས་ལོ་སྟེ། སྤྱི་ལོ་༡༡༥༣ ལོར་བཏབ་པར་འདོད་པ་དང་《བོད་རྒྱ་ཚིག་མཛོད་》ལས་ཀྱང་དེ་ལྟར་ སྣང་ལ།འགའ་ཞིག་གིས་དར་མ་དབང་ཕྱུག་དགུང་ལོ་༣༤བཞེས་པའི་ ལོ་སྟེ་སྤྱི་ལོ་༡༡༦༠ལ་འབའ་རོམ་དགོན་བཏབ་པར་བཞེད། _________  ད་ལྟའི་༢༠༡༠ལོའི་བར་མི་ལོ་༨༨༤འདས། སྔ་མ་ལྟར་ན་ལོ་ཚིགས་དང་ལོ་རྒྱུས་མི་འགྲིགས་པའི་སྐྱོན་མཆིས་ཤིང་། ཕྱི་མའི་འདོད་ཚུལ་ཡིན་ན་རྒྱུ་མཚན་འདུག་སྟེ། སྤྱིར་དར་མ་དབང་ ཕྱུག་དྭགས་པོ་རིན་པོ་ཆེ་སྐུ་མ་གཤེགས་ཀྱི་བར་དུ་ཞབས་ཕྱིར་སྡད་ པ་ཡིན་ལ། སྤྱི་ལོ་༡༡༥༣རབ་མེ་ཆུ་བྱ་ལོར་དྭགས་པོ་དགུངས་ལོ་༧༥ བཞེས་ཏེ་གཤེགས་པ་ཡིན། དེ་དུས་དར་མ་དབང་ཕྱུག་དགུང་ལོ་ ༢༧ཡིན། དེའི་ཕྱི་ལོར་འབའ་རོམ་དུ་བྱོན་ནས་ལོ་བདུན་ལ་སྒྲུབ་པ་ མཛད་ཅེས་《ལྷོ་རོང་ཆོས་འབྱུང་》ལས་གསལ་ཞིང་།《འབའ་རོམ་ ཆོས་འབྱུང་》དང་《གསེར་ཕྲེང་》སོགས་ལས་ཀྱང་དྭགས་པོ་རིན་པོ་ ཆེ་འདས་རྗེས་སུ་བྱང་འབའ་རོམ་དུ་ཕེབས་པར་གསུངས་པ་དང་། དེ་ནས་རྫ་རིན་ཆེན་སྤུངས་པ་དང་། མདོ་ཡི་བྲག་སོགས་ལ་དྲང་སྲོང་ ལྟ་བུ་གཅིག་པུར་སྒྲུབ་པ་མཛད་ཅེས་གསུངས་འདུག་པ་སོགས་ལ་གཞིག་ན། དར་མ་དབང་ཕྱུག་གིས་དྭགས་པོ་རིན་པོ་ཆེ་སྐུ་གཤེགས་རྗེས་ ཀྱི་ལོ་ཕྱི་མ་དེ་ནས་བཟུང་ལོ་བདུན་ལ་སྒྲུབ་པ་མཛད་པའི་ལོ་དེའི་བར་དར་མ་དབང་ཕྱུག་དགུངས་ལོ་༢༨ནས་༣༤བར་ཡིན། ལོ་དེ་དག་གི་ རིང་ལ་ཁོང་གིས་རྒྱགས་སྐྱེལ་ཞང་བཙུན་འབྱུང་གནས་མ་གཏོགས་སུས་ཀྱང་མ་མཐོང་བར་དྲང་སྲོང་ལྟ་བུར་གཅིག་པུར་སྒྲུབ་པ་མཛད་ཅེས་གསལ་བ་ལྟར་ན། དར་མ་དབང་ཕྱུག་གིས་དགུང་ལོ་༣༤་བཞེས་ པའི་ལོ་སྟེ། སྤྱི་ལོ་༡༡༦༠ལོ་དེར་འབའ་རོམ་དགོན་བཏབ་པར་འདོད་ པ་ནི་དགོངས་པ་ཅན་ཡིན་ནམ་སྙམ་མོ།། ཡང་འབའ་རོམ་དར་མ་དབང་ཕྱུག་གི་འདས་ལོ་ལ་ཡང་བཤད་ཚུལ་ མང་པོ་འདུག་སྟེ། 《འབའ་རོམ་ཆོས་འབྱུང་》དང་《འབའ་རོམ་གསེར་ ཕྲེང་》སོགས་ལོ་རྒྱུས་ཕལ་མོ་ཆེ་ལས་དགུང་ལོ་༧༢བཞེས་པ་རབ་མེ་ ས་རྟ་སྤྱི་ལོ་༡༡༩༨ས་ག་ཟླ་བའི་ཚེས་གཉིས་ཀྱི་ནུབ་མོ་ནམ་གུང་འདས་་པར་བཞེད། 《ལྷོ་རོང་ཆོས་འབྱུང་》ལས་༡༡༩༩ རབ་མེ་ས་ལུག་ལོར་ འདས་པར་བཤད། 《ཁམས་སྟོད་ལོ་རྒྱུས་》ལས་༡༢༠༠ལོར་འདས་ཟེར།         ཀརྨ་ཕྲིན་ལས་ཀྱིས་འབའ་རོམ་དར་མ་དབང་ཕྱུག་སྤྱི་ལོ་༡༢༠༣ ལ་་ དགུང་ལོ་༧༧བཞེས་ནས་འདས་པར་གསུངས། གོང་གི་ལོ་ཚིགས་ཁག་ མི་མཐུན་པ་བཞི་ཙམ་བྱུང་བ་དེ་དག་ལས་ཡོངས་གྲགས་འབའ་རོམ་ དར་མ་དབང་ཕྱུག་དགུང་ལོ་༧༢བཞེས་པ་རབ་མེ་ས་རྟ་སྤྱི་ལོ་༡༡༩༨ས་ག་ཟླ་བའི་ཚེས་གཉིས་ཀྱི་ནུབ་མོ་ནམ་གུང་འདས་པར་འདོད་་་ལ་དེ་དག་དཔྱད་གཞི་རུ་བཀོད་པ་ཡིན་ནོ།།